Voetganger in Vanderbijlpark doodgerySkade aan die bakkie. Foto: ER24 ŉ Man in sy 20’s is Donderdagaand in Vanderbijlpark in Gauteng doodgery. Russel Meiring, woordvoerder van ER24, het gesê die voorval het omstreeks 22:00 op die R57 plaasgevind. “Met paramedici se aankoms op die toneel is die man se liggaam in die middel van die pad aangetref. Die bakkie wat hom getref het, het aan die kant van die pad gestaan met baie skade weens die trefslag,” het Meiring gesê. Niks kon vir die voetganger gedoen word nie en hy is op die toneel dood verklaar. Die bestuurder van die bakkie was ongedeerd, maar geskok. Die polisie was op die toneel om ondersoek in te stel.